**Anbefalt nominasjonsreglement for xx valgdistrikt**

Anbefalt av sentralstyret 12.des sak 78/ 2019

*Valgordningen i 2021 er forskjellig fra tidligere i det at de gamle fylkene tjener som valgdistrikt, mens KrFs fylkesstruktur følger de nye fylkene.*

*Valgloven § 6-3 fastslår at «For partier registrert i Partiregisteret som ved forrige stortingsvalg fikk en oppslutning på minst 500 stemmer i ett valgdistrikt eller minst 5 000 stemmer i hele landet, er det tilstrekkelig at listeforslaget er underskrevet av minst to styremedlemmer i lokalavdelingen med ansvar for valgdistriktet listen gjelder.» Dette betyr at to styremedlemmer i nåværende fylkesstyre kan underskrive listeforslaget. Loven stiller ingen andre krav til hvordan nominasjonen foregår, utover at det skal leveres en liste i hvert valgdistrikt.*

*Valghåndboka fra departementet, punkt 7.5.2, 4. ledd fastslår at loven ikke er til hinder for at samme kandidat kan stille på liste for samme parti i forskjellige valgdistrikt. Loven er dermed heller ikke til hinder for å stille like lister.*

*Den videre prosessbeskrivelsen tar utgangspunkt i et nominasjonsreglement pr valgdistrikt, to høringer og at medlemmene inviteres direkte i høring. Den tar også utgangspunkt i at det nye fylket både administrerer prosessen, samt at lokallagene i det nye fylket er høringsinstans for alle valgdistrikt.*

**A)
Fylkesårsmøtet 2020**

Fylkesårsmøtet i sammenslåtte fylker må gjøre vedtak om følgende problemstillinger:

* Ønsker man at nominasjonsreglementene skal være forskjellige eller likelydende?
* Ønsker man å velge felles nominasjonskomite?
* Ønsker man å ha felles nominasjonsmøte?
* Skal valgdistriktets lokallag eller fylkets lokallag være høringsinstans, samt kunne sende representanter til valgdistriktets nominasjonsmøte?
* Ønsker man å legge føringer for like lister eller like plasseringer på lista?
* Skal det foretas en eller to høringer i nominasjonsprosessen?

Nominasjonskomité velges, nominasjonsreglement for valgdistriktet/valgdistriktene vedtas og dato for nominasjonsmøtet/møtene bekjentgjøres.

**B)
Nominasjonskomiteens arbeid**

For å sikre en jevn kjønnsrepresentasjon bør det blant de fire toppkandidatene være to kvinner og to menn. Videre bør det blant de tre toppkandidatene være minst en ungdom.

**Mai-juni** (evt august)

*Høring*

Det legges opp til en parallell høring i lokallagene og blant enkeltmedlemmene:

* Medlemmene inviteres til å delta direkte i høringene. Medlemmene kontaktes via brev, e-mail, annonsering eller i medlemsblad. De bes om å komme med innspill på personer de mener bør stå på KrFs stortingsliste. Det tilrettelegges for en enkel måte å svare på.

* Lokallagene i Kristelig Folkeparti og fylkeslagene i Kristelig Folkepartis Kvinner og Kristelig Folkepartis Ungdom bes om forslag på personer de mener bør stille på de fire første plassene. Likeledes fire personer fra sin del av fylket. For å delta i lokallagenes høringer må en ha vært medlem i minst 3 måneder, ha betalt kontingent og være født i 2003 eller tidligere.

Listen skal helst behandles på et medlemsmøte, men kan eventuelt behandles på et styremøte.

**August** (evt tidlig september)

*Kartlegging*

Nominasjonskomiteen tar kontakt med sittende representant(er) og gjør de kjent med resultatet av høringen hos lokallagene og medlemmene. De bes deretter om å klargjøre om de er åpne for renominasjon.

Nominasjonskomiteen setter opp en oversikt over hvem som er åpen for renominasjon og alle innkomne navneforslag. Listen påføres det antall lokallag som har stemt på kandidatene på de ulike plassene på listen, eventuelt sammen med andre opplysninger som lagene bør være kjent med. Det føres også opp hvilke navn medlemmene har foreslått. Innspillene fra medlemmene bør tas med i helhetsvurderingen, men det er de formelle partiorganene som skal tillegges størst vekt.

Alt dette sendes ut som vedlegg ved 2.gangs høring.

**September**

Frist for 2.gangs høring. Lokallagene setter opp forslag til en liste med 10 prioriterte kandidater. Dette skal behandles på et medlemsmøte. Det skal fremgå av lokallagets forslag hvor mange som har deltatt på medlemsmøtet. Medlemsmøtet velger lokallagets utsendinger med like mange vara, til fylkeslagets nominasjonsmøte.

Det sendes ut innkalling til nominasjonsmøte.

**Oktober**

Nominasjonskomiteen gjennomfører intervju/samtaler med aktuelle toppkandidater. Nominasjonskomiteen setter opp det endelige forslaget til valgliste for nominasjonsmøtet. Forslaget sendes ut til lokallagene i forkant av nominasjonsmøtet.

**November**

Det avholdes nominasjonsmøte.

**C)
Nominasjonsmøtet og valg av delegater**

1.

Fylkesstyret sender innkalling til nominasjonsmøtet minst en måned før møtet skal avholdes.

2.

Nominasjonsmøtet består av de utsendinger som er valgt fra lokallagene i fylket.  Der det er flere lokallag i en kommune, skal det likevel velges en felles delegasjon.

3.

Delegatene til nominasjonsmøtet velges på partimøte i lokallagene. Partimøte skal med minst 5 dagers frist - bekjentgjøringsdagen og møtedagen iberegnet - gjøres alminnelig kjent for partiets medlemmer i kommunen, enten gjennom annonse eller skriv til alle medlemmene. Rett til å møte og å stemme har alle betalende medlemmer som:

* har betalt forfalt kontingent registrert av KrF sentralt
* har stemmerett ved valget (det vil si født 2003 eller tidligere)
* har vært registrert medlem i minst 3 måneder før nominasjonsmøtedato

For øvrig bestemmer lokallagets styre hvordan møtene skal ordnes og ledes.

4.

Antall utsendinger fra en kommune til valgdistriktets nominasjonsmøte beregnes ved stortingsvalg på grunnlag av partiets stemmetall i kommunen ved sist foregående stortingsvalg, på følgende måte:

For 1-150 stemmer:                              2 utsendinger

For overskytende antall inntil 1.900:       1 utsending for hvert påbegynt 250.

For overskytende antall :       1 utsending for hvert påbegynt 400.

5.

Alle betalende medlemmer født 2003 eller tidligere kan velges som utsendinger til fylkeslagets nominasjonsmøte.

6.

Fylkesstyret, KrFU og KrF Kvinner/Kvinneutvalget kan være representert med inntil 3 delegater hver. Delegatene har fulle rettigheter.

7.

Lokallagene må fylle ut skriftlig fullmakt for de valgte utsendingene. Fullmaktene skal inneholde opplysning om hvordan og når møtet er gjort kjent for partiets medlemmer. Fullmaktene underskrives av møtelederen og en av deltakerne. Fullmakten oversendes fylkeskontoret på forhånd, eller legges frem på nominasjonsmøtet før møtet settes.

8.

Det skal føres protokoll over nominasjonsmøtets forhandlinger.  I protokollen innføres navnene på de som deltar i møtet, sammen med de beslutninger som treffes på møtet, med stemmetall.

9.

Kandidatene presenteres på nominasjonsmøtet.

10.

Listeforslaget underskrives av minst to styremedlemmer i lokalavdelingen med ansvar for valgdistriktet listen gjelder, samt til å være tillitsmann og varatillitsmann for listen. Fylkesstyret er tillitsutvalg for listen. Tillitsutvalget inntrer blant annet når det er behov for endringer på listen etter nominasjonsmøtet. (Første setning i dette punkt står uttrykt i valgloven og kan ikke endres i dette reglementet)

11.

Møtet holdes for åpne dører, dersom utsendingene ikke vedtar noe annet.

12.

Den nominasjonen som foretas av nominasjonsmøtet er endelig. Dersom det blir behov for endringer på listen etter nominasjonsmøtet, men før listen er sendt inn, anbefales det at kjønnsbalansen opprettholdes og at de med samme kjønn flyttes opp en plass. Hvis det er behov for endringer på listen (død, alvorlig sykdom, flytting med mer) blant de med stemmetillegg, anbefales det at fylkesstyret vurderer å innkalle til et nytt nominasjonsmøte slik at organisasjonen involveres.

Dersom blir behov for endringer på listen etter at listen er sendt inn, er regelen at alle flyttes opp en plass.

Denne anbefalingen må brukes sammen med valgloven med forskrifter.

Vedtatt på fylkesårsmøtet for XX KrF, dato.